### 1. NA NIEKTORÉ ŠKOLY SI STÁLE MOŽNO PODAŤ PRIHLÁŠKU

[27.07.2023; Prešovské noviny; VYSOKÉ ŠKOLY; s. 27; (TASR, JAW, vysokeskoly.sk)]

VYSOKÉ ŠKOLY: MOŽNOSŤ PODAŤ PRIHLÁŠKY

Štandardné posielanie prihlášok na vysokoškolské štúdium je už dávno ukončené.

Mnohé univerzity a vysoké školy však čerstvým maturantom sprostredkovali možnosť prihlásiť sa aj v dodatočnom druhom či treťom kole prijímacieho konania, a tak je stále možné, za splnenia špecifických podmienok, ba dokonca niekedy bez nutnosti prijímacích skúšok, prijatie na vysokoškolské štúdium aj počas pomerne neskorého obdobia letných prázdnin.

Na výber deväť fakúlt

Dodatočné prijímacie skúšky vyhlásilo podľa Inštitútu pre dobre spravovanú spoločnosť deväť fakúlt prevažne technického zamerania, a to Fakulta elektrotechniky a informatiky, Fakulta chemických a potravinárskych technológií a Materiálovo-technologická fakulta na Slovenskej technickej univerzite, Stavebná fakulta a Strojnícka fakulta na Žilinskej univerzite, Fakulta environmentálnej a výrobnej techniky a Drevárska fakulta na Technickej univerzite vo Zvolene, Fakulta prírodných vied na Univerzite Cyrila a Metoda a Vysoká škola manažmentu – City University.

Prihlášku doručte kompletnú

Pri podávaní prihlášky je potrebné vyplniť ju správne a dodať k nej všetky potrebné náležitosti. Nezabudnite vyznačiť, či máte záujem o dennú alebo externú formu štúdia, doplňte deväťmiestny kód strednej školy či informáciu, že ste už v minulosti študovali na vysokej škole. Dôležité je pripojiť všetky povinné prílohy k prihláške, ako napríklad úradne overenú fotokópiu vysvedčenia o maturitnej skúške alebo úradne overenú fotokópiu diplomu a vysvedčenia, výpis výsledkov štúdia (v prípade prihlášky na magisterské štúdium). Niektoré školy vyžadujú aj potvrdenie o zdravotnom stave či iné doklady. Čo všetko budete potrebovať, si preto dopredu zistite.

(TASR, JAW, vysokeskoly.sk)